Livet som vagt- eller bombehund ved Forsvaret er benhårdt. Det er faktisk så hårdt, at man skal kunne hive en hel dag ud af kalenderen for at tage i Fårup Sommerland. Det gjorde omkring 15 hunde og førere fra Flyvestation Aalborg og Flyvestation Karup onsdag. Det var selvfølgelig langt mere business end pleasure, for Forsvarets hunde er professionelle. Anledningen var træning. - Sådan en dag gør at vores hunde bliver bedre til deres arbejde og bedre til at klare se situationer, de kan komme ud for i hverdagen. Hvis de på et tidspunkt skal udsendes på en skarp mission er det vigtigt, at de har en masse oplevelser i rygsækken, som de kan hive frem, når det virkelig gælder, fortæller Torben Iversen, der er hundefører på Flyvestation Aalborg. I det for hundene meget specielle miljø i Fårup Sommerland var der rig mulighed for at blive bedre og prøve nye ting, og både rutsjebaner, plankebroer og svævebaner på parkens "junglesti" blev prøvet af ligesom cykelbådene, der findes på en af de mange søer i Fårup Sommerland, lagde fra land med hunde ombord. Den enkelte hund blev dog kun udfordret på det niveau, der giver mening for den, for hvis den bliver presset langt ud over sin grænse, bliver træningen ligegyldig. - Det er ikke så vigtigt om det lige lykkes første gang, for så prøver vi bare igen. Det er tilliden mellem hund og fører, der skal styrkes, for så kan de klare alt sammen, siger Torben Iversen.
Vagt- og bombehunde fra Flyvestation Aalborg og Flyvestation Karup var onsdag på besøg i Fårup Sommerland. Hundene fik blandt andet en tur i cykelbåd.